CELEX: 52014PC0239
Language: sk
Date: 2014-04-14
Title: Návrh ROZHODNUTIE RADY o pozícii, ktorá sa má zaujať v mene Únie na 103. zasadnutí Medzinárodnej konferencie práce v súvislosti s odporúčaním na doplnenie Dohovoru č. 29 Medzinárodnej organizácie práce z roku 1930 o nútenej alebo povinnej práci

|
			
		
		
		52014PC0239
		
			Návrh ROZHODNUTIE RADY o pozícii, ktorá sa má zaujať v mene Únie na 103. zasadnutí Medzinárodnej konferencie práce v súvislosti s odporúčaním na doplnenie Dohovoru č. 29 Medzinárodnej organizácie práce z roku 1930 o nútenej alebo povinnej práci /* COM/2014/0239 final - 2014/0131 (NLE) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Ako súčasť záujmu na
pokračovaní a posilnení existujúcich úspešných postupov spolupráce medzi
Úniou a jej členskými štátmi a v súlade s pravidlami stanovenými v
zmluvách je cieľom tohto návrhu stanoviť pozíciu Únie na 103.
zasadnutí Medzinárodnej konferencie práce, pokiaľ ide o odporúčanie
na doplnenie Dohovoru č. 29 Medzinárodnej organizácie práce (MOP) z roku 1930
o nútenej alebo povinnej práci. 
Dohovor č. 29 MOP z roku 1930 o nútenej
alebo povinnej práci (ďalej len „dohovor“) je jedným z ôsmich základných
dohovorov MOP, ktoré obsahujú hlavné medzinárodné pracovné normy, a považuje sa
za nástroj ochrany ľudských práv. Pri prijímaní dohovoru v roku 1930
Medzinárodná konferencia práce vyzvala členské štáty, aby čo najskôr
potlačili využívanie nútenej práce a postihovali ho ako trestný čin.
Napriek takmer všeobecnej ratifikácii dohovoru však aj po vyše 80-tich rokoch
táto prax naďalej existuje, hoci v iných podobách, ako sú tie, ktoré
vyvolali také obavy na začiatku dvadsiateho storočia; MOP odhaduje,
že na celom svete je minimálne 20,9 milióna obetí nútenej práce.
Cieľom odporúčania MOP, ktoré sa má
posúdiť na 103. zasadnutí Medzinárodnej konferencie práce (ďalej len
„konferencia“), je riešiť nedostatky vo vykonávaní v záujme lepšej
prevencie obchodovania s ľuďmi na účely pracovného
vykorisťovania, ako aj lepšej ochrany a odškodňovania obetí nútenej
práce.
Prijatie protokolu o tej istej veci je aj na
programe konferencie a je predmetom osobitného odporúčania na rozhodnutie Rady,
ktorým sa povoľuje začatie rokovaní.
1.1.        Posúdenie a prípadné
prijatie odporúčania na doplnenie Dohovoru č. 29 Medzinárodnej
organizácie práce (MOP) z roku 1930 o nútenej alebo povinnej práci na 103.
zasadnutí Medzinárodnej konferencie práce v dňoch 28. mája až 12. júna 2014
Na programe Medzinárodnej konferencie práce 2014
je normatívny bod „doplnenie Dohovoru č. 29 o nútenej alebo povinnej práci
z roku 1930“ s cieľom prijať protokol a/alebo odporúčanie.
Tento bod programu 103. zasadnutia konferencie
vybrala správna rada MOP na 317. zasadnutí (v marci 2013) ako normatívny bod s
jedinou rozpravou[1].
Toto rozhodnutie nadväzuje na odporúčania zo stretnutia odborníkov o
nútenej práci a obchodovaní s ľuďmi na účely pracovného
vykorisťovania z februára 2013, ktoré zvolala správna rada MOP v záujme
„určenia nedostatkov v súčasnom pokrytí noriem MOP s cieľom
stanoviť, či existuje potreba stanoviť normy a tým: i)
doplniť dohovory MOP o nútenej práci s cieľom riešiť prevenciu a
ochranu obetí vrátane odškodňovania a ii) riešiť obchodovanie s
ľuďmi na účely pracovného vykorisťovania“[2]. Tento proces je
súčasťou rámca MOP pre činnosť v záujme účinného
a všeobecného dodržiavania, podpory a realizácie základných zásad a práv
pri práci na obdobie rokov 2012 – 2016[3].
Formu nástroja(-ov) – protokol a/alebo
odporúčanie – určí samotná konferencia na základe návrhov zo správy,
ktorú jej Medzinárodný úrad práce adresoval v marci 2014, a to po porade s
členmi tripartity v rámci MOP koncom roka 2013[4]. Niektorí členovia
uprednostňujú odporúčanie spolu s protokolom, iní len
odporúčanie, a nie je isté, aké bude výsledné rozhodnutie konferencie
v tejto veci[5].
Odporúčaním sa doplní dohovor a prípadne aj protokol o podrobnejší návod,
ako uplatňovať základné zásady dohovoru a prípadne aj protokolu.
Tento návrh sa zameriava na obsah takéhoto odporúčania pre oba prípady, a
to na základe správy predloženej konferencii.
1.2.        Obsah návrhu odporúčania

Cieľom zvažovanej(-ých) normy(-iem) je
„riešiť nedostatky vo vykonávaní protokolu v záujme zlepšenia opatrení na
prevenciu, ochranu a odškodňovanie, aby sa dosiahlo skutočné
odstránenie nútenej práce“.
Návrh odporúčania, ktorý je obsahom správy IV
(2B) predloženej na 103. zasadnutí Medzinárodnej konferencie práce[6], sa venuje nasledujúcim
aspektom:
·              
vnútroštátne politiky: vrátane akčných plánov,
koordinačných a monitorovacích orgánov, zberu údajov,
·              
prevencia: stratégie na riešenie základných
príčin nútenej práce vrátane posilnenia práv konkrétnych rizikových skupín
obyvateľstva, pokrytie a presadzovanie pracovného práva, zvyšovanie
informovanosti, programy odbornej prípravy a usmernenie migrantov pred
odchodom, používanie jazykov/prekladu, koherentné migračné politiky a
medzinárodná spolupráca v oblasti migrácie, minimá sociálnej ochrany, obmedzenie
obchodu s tovarom a službami spojenými s nútenou prácou a zníženie dopytu po
nich,
·              
ochrana obetí na základe ich informovaného súhlasu,
ktorá nie je podmienená ich ochotou spolupracovať v trestnom konaní:
poskytovanie okamžitej pomoci a dlhodobé zotavenie a rehabilitácia všetkých
obetí, zdravotná starostlivosť, ubytovanie, materiálna, sociálna a
ekonomická pomoc, vzdelávanie a odborná príprava, ochrana pred zastrašovaním a
odvetou, ako aj pred potrestaním za trestné činy, ktoré boli obete nútené
spáchať, osobitná ochrana pre deti, pri ktorých sa uplatňuje
prezumpcia postavenia maloletej osoby, osobitná ochrana pre migrujúcich
pracovníkov, ktorí využívajú lehotu na rozmyslenie a zotavenie, v relevantných
prípadoch povolenie na prechodný alebo trvalý pobyt, ako aj bezpečná a
pokiaľ možno dobrovoľná repatriácia, opatrenia proti podvodným
službám zamestnanosti,
·              
odškodňovanie a prístup k spravodlivosti:
prístup všetkých obetí k vhodným prostriedkom nápravy, právo na odškodnenie a
náhradu škody, informácie a  poradenstvo, prípadné zastupovanie obetí, prístup
k právnym prostriedkom nápravy bez ohľadu na štátnu príslušnosť a
právne postavenie obete, finančné prostriedky na odškodňovanie obetí,
·              
presadzovanie: inšpekcia práce, konfiškácia ziskov
z nútenej práce, zodpovednosť právnických osôb, postih páchateľov,
ukazovatele na účely identifikácie obetí,
·              
medzinárodná spolupráca: technická spolupráca,
vzájomná právna pomoc, výmena informácií a osvedčených postupov.
Návrh odporúčania bude základom rokovaní o
odporúčaní, ktoré sa má prijať na 103. zasadnutí Medzinárodnej
konferencie práce.
1.3.        Rozdelenie právomocí v
oblasti dohovoru a návrhu odporúčania
Na navrhované ustanovenia odporúčania sa
čiastočne vzťahujú právomoci, ktoré boli zmluvami prenesené na
Úniu. Mnohé z nich sa okrem toho týkajú oblastí práva Únie, v ktorých sa
už dosiahol na úrovni EÚ pokročilý stupeň regulácie.
Odporúčanie sa venuje aspektom týkajúcim sa
boja proti obchodovaniu s ľuďmi a ochrany obetí, ktoré súvisia najmä
s oblasťou justičnej spolupráce v trestných veciach[7], pre ktorú sú pravidlá
stanovené smernicou 2011/36/EÚ o prevencii obchodovania s ľuďmi a
boji proti nemu a o ochrane obetí obchodovania („boj proti obchodovaniu
s ľuďmi“) a smernicou 2012/29/EÚ, ktorou sa stanovujú minimálne
normy v oblasti práv, podpory a ochrany obetí trestných činov („práva
obetí“). Týmto aspektom sa venuje aj protokol Organizácie Spojených národov z
roku 2000 o predchádzaní obchodovaniu s ľuďmi, najmä so ženami a
deťmi, jeho potláčaní a trestaní, ktorým sa dopĺňa Dohovor
Organizácie Spojených národov proti nadnárodnému organizovanému zločinu z
roku 2000 („protokol OSN o obchodovaní s ľuďmi“), ktorého
stranou je aj EÚ.
Odporúčanie sa má venovať aspektom
týkajúcim sa oblasti sociálnej politiky[8],
pre ktorú sa stanovujú požiadavky najmä smernicou 91/533/EHS o povinnosti
zamestnávateľa informovať zamestnancov o podmienkach
vzťahujúcich sa na zmluvu alebo pracovno-právny vzťah („písomné
vyhlásenie“) a smernicou 2008/104/ES o dočasnej agentúrnej práci, ako aj
smernicami o zdraví a bezpečnosti pri práci, pracovnom čase, ochrane
mladých ľudí pri práci alebo ochrane materstva[9].
Odporúčanie sa má venovať aspektom
týkajúcim sa oblasti azylu a prisťahovalectva[10], pre ktorú sa
stanovujú požiadavky najmä smernicou 2004/81/ES o povoleniach na trvalý
pobyt, vydávaných štátnym príslušníkom tretích krajín, ktorí sú obeťami
nezákonného obchodovania s ľuďmi alebo ktorí boli predmetom konania
umožňujúceho nelegálne prisťahovalectvo a ktorí spolupracovali s
príslušnými orgánmi, smernicou 2009/52/ES o sankciách proti
zamestnávateľom, ktorí vedome zamestnávajú štátnych príslušníkov tretích
krajín, ktorí sa neoprávnene zdržiavajú na území členských štátov
(„sankcie voči zamestnávateľom“), ktorou sa stanovujú sankcie vrátane
trestných sankcií voči zamestnávateľom vykorisťujúcim
neregulárnych migrantov a ktorá obsahuje opatrenia na odškodňovanie obetí
tohto vykorisťovania.
V záujme ochrany migrujúcich pracovníkov sa môže
odporúčanie dotknúť slobody pohybu pracovníkov zabezpečenej
podľa článku 45 ZFEÚ a nariadenia č. 492/2011 o
slobode pohybu pracovníkov v rámci Únie. Odporúčaním budú ďalej
dotknuté medzinárodné dohody EÚ, rozvojová spolupráca a obchodné nástroje
odkazujúce na hlavné pracovné normy a ratifikáciu a účinné vykonávanie
základných dohovorov MOP v tretích krajinách, krajinách zapojených do procesu
rozširovania a EÚ.
Odporúčanie sa zároveň bude venovať
otázkam, ktoré nepatria do právomocí prenesených zmluvami na EÚ. 
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENÍ VPLYVU
Neuplatňuje sa.           

3.           PRÁVNE PRVKY NÁVRHU
Uvedený návrh odporúčania na doplnenie
Dohovoru č. 29 MOP o nútenej alebo povinnej práci z roku 1930 sa predloží
na posúdenie a prijatie 103. zasadnutiu Medzinárodnej konferencie práce.
Odporúčania ako také nie sú právne záväzné
a nepodliehajú ratifikácii členmi MOP. Odporúčania však slúžia
orgánom dohľadu MOP na posúdenie, ako sa uplatňujú príslušné pracovné
normy, a poskytujú návod pre vnútroštátnu politiku, právne predpisy a prax. V
súlade s článkom 19 ods. 6 písm. b) a písm. c) ústavy MOP
vyplývajú z prijatia odporúčania pre zúčastnené strany určité
záväzky. V tejto súvislosti musí každá strana v rámci stanovenej lehoty
spustiť legislatívne alebo administratívne postupy, aby zvážila
implementáciu odporúčania vo svojom vnútroštátnom právnom poriadku, musí
informovať MOP o opatreniach prijatých na zosúladenie svojho právneho
poriadku s odporúčaním a ak sa rozhodne odporúčanie
neuplatňovať, musí v primeraných časových intervaloch
hlásiť MOP aktuálny stav vnútroštátneho práva a praxe, pokiaľ
ide o otázky, ktorým sa venuje odporúčanie.
Z toho vyplýva, že plánované odporúčanie
bude aktom orgánu zriadeného na základe medzinárodnej dohody, ktorý bude
mať právne účinky v zmysle článku 218 ods. 9 ZFEÚ.
Navrhovať pozmeňujúce návrhy a
hlasovať o prijatí tohto odporúčania na Medzinárodnej konferencii
práce môžu len členské štáty MOP. Únia je na konferenciu pozvaná ako
pozorovateľ.
Avšak vzhľadom na to, že odporúčanie
sa bude týkať tak otázok, na ktoré sa vzťahujú právomoci prenesené
zmluvami na Úniu, ako aj otázok vo výlučnej právomoci členských
štátov, Únia a členské štáty musia postupovať spoločne v duchu
lojálnej spolupráce, ako sa stanovuje v článku 4 ods. 3 ZEÚ. Na
tento účel by mali členské štáty pri postupovaní v rámci MOP
postupovať aj spoločne v záujme Únie.
V tomto štádiu sa zdá, že navrhované
odporúčanie je v súlade so smerovaním práva Únie a jej politík v tejto
oblasti. Medzi všeobecnými zásadami, ktorými sa riadi návrh odporúčania, a
právom Únie a jej politikami nie je rozpor a návrh odporúčania a acquis
Únie zjavne nie sú nezlučiteľné.
Pozmeňujúce návrhy k navrhovanému textu
predložené počas konferencie by sa však mali navrhnúť alebo
prijať iba vtedy, ak sú kompatibilné s platnými právnymi predpismi Únie.
4.           PRAKTICKÉ OTÁZKY
Členské štáty by mali postupovať v
rámci orgánov MOP spoločne v záujme Únie a koordinovaným spôsobom.
Vzhľadom na právny rámec MOP môžu navrhovať pozmeňovacie návrhy
a hlasovať počas celého rokovacieho procesu len členské štáty.
Členské štáty postupujúce na základe vnútroštátnych právomocí, ako aj
spoločne v záujme Únie, a Komisia by mali postupovať spoločne v
duchu lojálnej spolupráce. Členské štáty a Komisia by si mali na tento
účel navzájom pomáhať pri vykonávaní úloh zameraných na
zabezpečenie čo najlepšej ochrany záujmov Únie a jej členských
štátov a pri vykonávaní svojich úloh by mali mať podporu najlepších
dostupných odborníkov členských štátov a Komisie.
Vzhľadom na úzky vzťah medzi
protokolom a odporúčaním, o ktorých sa bude na konferencii diskutovať
a rokovať v tom istom výbore, by sa podrobná pozícia Únie mala prijať
po posúdení rokovacej pozície stanovenej pre protokol.
2014/0131 (NLE)
Návrh
ROZHODNUTIE RADY
o pozícii, ktorá sa má zaujať v mene
Únie na 103. zasadnutí Medzinárodnej konferencie práce v súvislosti s
odporúčaním na doplnenie Dohovoru č. 29 Medzinárodnej organizácie
práce z roku 1930 o nútenej alebo povinnej práci
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 82 ods. 2, článok 83 ods. 1,
článok 153 a článok 218 ods. 9,
so zreteľom na návrh Európskej komisie,
keďže:
(1)                   
Dohovorom č. 29 Medzinárodnej organizácie
práce (MOP) z roku 1930 o nútenej alebo povinnej práci (ďalej len
„dohovor“) sa od strán protokolu požaduje, aby čo najskôr potlačili
využívanie nútenej práce a postihovali ho ako trestný čin.
(2)                   
Na programe 103. zasadnutia Medzinárodnej
konferencie práce, ktoré sa uskutoční od 28. mája do 12. júna 2014
(ďalej len „konferencia“), je posúdenie a prijatie návrhov
odporúčania na doplnenie dohovoru (ďalej len „návrh
odporúčania“).
(3)                   
Cieľom návrhu odporúčania je riešiť
nedostatky vo vykonávaní v záujme lepšej prevencie obchodovania s
ľuďmi na účely pracovného vykorisťovania, ako aj lepšej
ochrany a odškodňovania obetí nútenej práce.
(4)                   
Na pravidlá dohovoru a na ustanovenia návrhu odporúčania
sa čiastočne vzťahujú právomoci, ktoré boli zmluvami prenesené
na Úniu. Návrh odporúčania bude okrem toho v úzkom vzťahu s platným acquis
v oblasti sociálnej politiky[11],
azylu a prisťahovalectva[12],
slobody pohybu pracovníkov[13]
a základných práv[14].
Konkrétne, väčšina ustanovení návrhu odporúčania bola v relevantných
prípadoch predmetom smernice 2011/36/EÚ o prevencii obchodovania s
ľuďmi a boji proti nemu a o ochrane obetí obchodovania („boj proti
obchodovaniu s ľuďmi“) a smernice 2012/29/EÚ, ktorou sa stanovujú
minimálne normy v oblasti práv, podpory a ochrany obetí trestných činov
(„práva obetí“). Týmto aspektom sa venuje aj protokol Organizácie Spojených
národov z roku 2000 o predchádzaní obchodovaniu s ľuďmi, najmä so
ženami a deťmi, jeho potláčaní a trestaní, ktorým sa dopĺňa
Dohovor Organizácie Spojených národov proti nadnárodnému organizovanému
zločinu z roku 2000 („protokol OSN o obchodovaní s ľuďmi“),
ktorého stranou je aj EÚ. Návrh odporúčania je ďalej v úzkom
vzťahu s medzinárodnými dohodami EÚ, rozvojovou spoluprácou a obchodnými
nástrojmi odkazujúcimi na hlavné pracovné normy a ratifikáciu a účinné
vykonávanie základných dohovorov MOP v tretích krajinách, kandidátskych
krajinách a EÚ.
(5)                   
V súlade s článkom 19 ods. 6
písm. b) a písm. c) ústavy MOP vyplývajú z prijatia odporúčania pre
zúčastnené strany určité záväzky. Odporúčaním sa ďalej
poskytuje návod pre vnútroštátnu politiku, právne predpisy a prax a orgány
dohľadu MOP ho používajú na posúdenie, ako sa uplatňujú príslušné
pracovné normy. Z toho vyplýva, že návrh odporúčania bude aktom orgánu
zriadeného na základe medzinárodnej dohody, ktorý bude mať právne
účinky.
(6)                   
Vzhľadom na uvedené je v súlade s článkom
218 ods. 9 ZFEÚ potrebné, aby Rada prijala rozhodnutie, ktorým stanoví pozíciu
na prijatie v mene Únie, pokiaľ ide o otázky patriace do právomoci Únie.
Členské štáty budú postupovať spoločne v záujme Únie, ktorá
nie je členom MOP[15].
(7)                   
Vzhľadom na to, že návrh odporúčania sa
môže pred prijatím Medzinárodnou konferenciou práce zmeniť, je potrebné
stanoviť, aby členské štáty postupujúce spoločne v záujme
Únie mohli v priebehu uvedenej konferencie navrhovať zmeny alebo ich
odsúhlasiť v prípade otázok, ktoré patria do právomoci Únie, ak sú
kompatibilné s platnými právnymi predpismi EÚ,
PRIJALA TOTO ROZHODNUTIE:
Jediný článok 
1.           Pozícia Únie na 103.
zasadnutí Medzinárodnej konferencie práce spočíva v podpore schválenia
plánovaného návrhu odporúčania. Text návrhu odporúčania je obsahom
správy IV (2B) predloženej na 103. zasadnutí Medzinárodnej konferencie práce[16].
2.           Členské štáty
postupujúce spoločne v záujme Únie pri prijímaní ustanovení
odporúčania na 103. zasadnutí Medzinárodnej konferencie práce zaujmú
pozíciu Únie podľa odseku 1.
3.           Členské štáty
postupujúce spoločne v záujme Únie môžu nepodstatné zmeny tejto
pozície dohodnúť v rámci orgánov MOP bez ďalšieho rozhodnutia
Rady.
V Bruseli
                                                                       Za
Radu
                                                                       predseda
[1]               Dokument GB.317/INS/2 (Rev.) a záznam rozhodnutí z 25.
marca 2013.
[2]               Tripartitné stretnutie odborníkov o nútenej práci a
obchodovaní s ľuďmi na účely pracovného vykorisťovania
(Ženeva, 11. – 15. februára 2013), správa na diskusiu na tripartitnom stretnutí
odborníkov o možnom prijatí nástroja MOP na doplnenie Dohovoru č. 29 z
roku 1930 o nútenej alebo povinnej práci (TMELE/2013); záverečná správa
(TMELE/2013/7); závery prijaté na stretnutí (TMELE/2013/6).
[3]               MOP: Rezolúcia o opakovanej diskusii o základných
zásadách a právach pri práci, Medzinárodná konferencia práce, 101. zasadnutie,
Ženeva, 2012, body 8 – 31.
[4]               http://www.ilo.org/ilc/ILCSessions/103/reports/reports-to-the-conference/lang--en/index.htm.

[5]               Pozri doručené odpovede na poradu v správe IV (2A)
adresovanej konferencii http://www.ilo.org/wcmsp5/groups/public/---ed_norm/---relconf/documents/meetingdocument/wcms_239813.pdf.
[6]               Verejne prístupná na webových stránkach MOP na
http://www.ilo.org/wcmsp5/groups/public/---ed_norm/---relconf/documents/meetingdocument/wcms_239814.pdf.
[7]               Článok 82 ods. 2 a článok 83 ods. 1 ZFEÚ.
[8]               Článok 153 ZFEÚ.
[9]               Smernica 89/391/EHS, smernica 94/33/EHS, smernica
2003/88/ES, smernica 92/85/EHS.
[10]             Článok 79 ZFEÚ.
[11]             Vrátane smernice 91/533/EHS o povinnosti
zamestnávateľa informovať zamestnancov o podmienkach
vzťahujúcich sa na zmluvu alebo na pracovno-právny vzťah (ďalej
len „písomné vyhlásenie“), smernice 2008/104/ES o dočasnej agentúrnej
práci, ako aj smerníc o zdraví a bezpečnosti pri práci vrátane rámcovej
smernice 89/391/EHS, smernice 2003/88/ES o pracovnom čase, smernice
94/33/EHS o ochrane mladých ľudí pri práci a smernice 92/85/EHS o ochrane
materstva.
[12]             Najmä smernica 2004/81/ES o povoleniach na trvalý pobyt,
vydávaných štátnym príslušníkom tretích krajín, ktorí sú obeťami
nezákonného obchodovania s ľuďmi alebo ktorí boli predmetom konania
umožňujúceho nelegálne prisťahovalectvo a ktorí spolupracovali s
príslušnými orgánmi, smernica 2009/52/ES o sankciách voči
zamestnávateľom.
[13]             Článok 45 ZFEÚ a nariadenie č. 492/2011 o
slobode pohybu pracovníkov v rámci Únie.
[14]             Charta základných práv Európskej únie – článok 4
(zákaz mučenia a neľudského alebo ponižujúceho zaobchádzania alebo
trestu), článok 5 (zákaz otroctva a nútených prác), článok 15
(slobodná voľba povolania a právo na prácu),  článok 24 (práva
dieťaťa), článok 31 (spravodlivé a primerané pracovné podmienky)
a článok 32 (zákaz detskej práce a ochrana mladistvých pri práci).
[15]             Stanovisko 2/91 Európskeho súdneho dvora z 19. marca 1993,
Zb. 1993, s. I-1061, bod 26.
[16]             Verejne prístupná na webových stránkach MOP na
http://www.ilo.org/wcmsp5/groups/public/---ed_norm/---relconf/documents/meetingdocument/wcms_239814.pdf